Anthony Ramos Sertai Barisan Pelakon Siri Marvel “Ironheart”
Anthony Ramos disahkan menyertai barisan pelakon siri Disney+ Ironheart yang akan datang, lapor Variety. Peranan Ramos buat masa ini masih dirahsiakan dengan maklumat pelakon atau watak rasmi belum didedahkan pihak produksi. Pelakon itu akan menyertai Dominique Thorne, yang akan memainkan watak utama sebagai Riri Williams dalam siri Ironheart dan akan membuat debut MCU menerusi filem sekuel Black Panther: Wakanda Forever. Siri Ironheart yang akan datang menyaksikan Dominique Thorne memainkan watak Riri Williams, seorang genius muda yang mencipta sut perisai yang mengagumkan yang serupa dengan Iron Man. Dia adalah watak baharu dalam ‘canon’ Marvel dan diperkenalkan pada tahun 2016 oleh Brian Michael Bendis dan Mike Deodat. Dalam komik, dia merupakan seorang pelajar MIT berusia 15 tahun yang berjaya mendapat perhatian Tony Stark. Dengan kematian Stark dalam Marvel Cinematic Universe, rancangan terbaru Marvel itu mungkin mengambil haluan yang berbeza. 